DA Den Europæiske Unions Tidende CE 84/927

(2004/C 84 E/1024)

SKRIFTLIG FORESPØRGSEL E-0968/04

af Christopher Huhne (ELDR) til Kommissionen

(29. marts 2004)

Om: Elektromagnetisk overensstemmelsesstandard

1. Vil Kommissionen forklare anvendelsesområdet for den europæiske elektromagnetiske overensstemmelsesstandard IEC61000? Er det en frivillig ordning, en henstilling eller en obligatorisk ordning, som dermed har retsvirkning?

2. Hvis den har retsvirkning, vil Kommissionen da meddele, hvem der har ansvaret for at sikre overholdelse af denne standard? Er Kommissionen bekendt med nogen overtrædelser af standarden?

3. Hvad er i henhold til standarden det maksimale antal volt pr. meter, som et hus og dets beboere må udsættes for?

Svar afgivet på Kommissionens vegne af Erkki Liikanen

(29. april 2004)

IEC 61000 dækker over ikke én, men en række standarder udstedt af Den Internationale Elektrotekniske Kommission (IEC). Den Europæiske Komité for Elektroteknisk Standardisering (Cenelec) har under dette nummer vedtaget flere standarder, som er blevet harmoniseret i henhold til direktiv 89/336/EØF (1) (EMC-direktivet). Det ærede medlem og Europa-Parlamentets sekretariat vil til orientering få tilsendt et resumé af de pågældende Cenelec-standarder, som er harmoniseret i henhold til EMC-direktivet.

Fabrikanten eller dennes befuldmægtigede kan — når det skal godtgøres, at bestemmelserne i EMC-direktivet er opfyldt — vælge mellem to hovedprocedurer for overensstemmelsesvurdering. Fabrikanten kan beslutte at anvende harmoniserede standarder, eller han kan lade beskyttelseskravene finde direkte anvendelse. I sidstnævnte tilfælde skal fabrikanten udarbejde et teknisk konstruktionsdossier og indhente et certifikat eller en rapport fra et »kompetent organ«.

Anvendelsen af harmoniserede standarder er således ikke obligatorisk i henhold til EMC-direktivet. Vælger fabrikanten at anvende de harmoniserede standarder og afgiver erklæring herom, skal apparatet imidlertid være i overensstemmelse med disse standarder.

Det er medlemsstaterne, der er ansvarlige for håndhævelsen af EMC-direktivets bestemmelser. Hvis en fabrikant erklærer overensstemmelse med EMC-direktivet gennem anvendelse af de relevante harmoniserede standarder, og en medlemsstat efterfølgende konstaterer, at dette ikke er tilfældet, eller at en standard er blevet anvendt ukorrekt (og apparatet som følge heraf ikke opfylder beskyttelseskravene), skal den pågældende medlemsstat træffe alle nødvendige foranstaltninger for at trække produktet tilbage fra markedet, forbyde markedsføring af det eller begrænse dets frie bevægelighed. Alle sådanne foranstaltninger skal meddeles til Kommissionen, som tager sig af sagen og underretter medlemsstaterne, hvis foranstaltningen er berettiget (sikkerhedsproceduren i EMC-direktivets artikel 9).

Kommissionen er ikke bekendt med nogen overtrædelser (i form af mangler) af standarderne i bilag I. EN 61000-3-standarderne vedrører harmoniske strømme, spændingsændringer, spændingsudsving og flimren udsendt eller forårsaget af apparater. EN 61000-6-1 og EN 61000-6-2 er immunitetsstandarder for apparater. EN 61000-6-4 er en emissionsstandard for industrielle miljøer, mens EN 61000-6-3 omfatter emissionskrav til udstyr, der anvendes i boligmiljøer.

Grænserne i henhold til EN 61000-6-3 er som følger:

— 30 megahertz (MHz) til 230 MHz: 30 dB (mikrovolt pr. meter) målt i en afstand af 10 meter (m) (quasi-peak-måling)

— 230 MHz til 1 000 MHz: 37 dB (mikrovolt pr. meter) målt i en afstand af 10 m (quasi-peak-måling)

— Under 30 MHz: ingen strålingsgrænse, kun grænser for ledningsbårne mængder.

(1) Rådets direktiv 89/336/EØF af 3. maj 1989 om indbyrdes tilnærmelse af medlemsstaternes lovgivning om elektromagnetisk kompatibilitet (EUT L 139 af 23.5.1989).